**Kreipimasis į konferencijos „Vardas Mažoji Lietuva – būti ar nebūti...“ dalyvius**

***Dėl Mažosios Lietuvos pavadinimo***

Mažoji Lietuva arba Klaipėdos kraštas , kaip vienas iš Lietuvos Respublikos regionų, turėtų išlikti ir išlaikyti savo pavadinimą. Visi etnografiniai Lietuvos regionai su savo ypatumais susiformavo istoriškai, Mažoji Lietuva - taip pat. Tiesa, paskutinioji šio krašto istorijos atkarpa yra kitokia negu kitų regionų, dėl ko problemiškas lieka ir jo pavadinimas – Mažoji Lietuva ar Klaipėdos kraštas. Lietuvai dabar tepriklauso tik Mažosios Lietuvos dalis, kuri tarpukario laikais buvo vadinama Klaipėdos kraštu, tad gal ir dabar taip tą mums priklausančią dalį ir reikėtų vadinti. Tačiau nėra negalimas ir Mažosios Lietuvos pavadinimas, nes jis atspindėtų tai, kad tokia etnografinės Lietuvos dalis buvo ir kad jos nemaža dalis tebėra dabartinės Lietuvos respublikos sudėtyje. Tad tą dalį pavadinti buvusios visumos vardu nebūtų nelogiškas. Buvusios Mažosios Lietuvos teritorijos nebevadinant ne tik jos pačios, bet ir Klaipėdos krašto vardu, atrodytų, jog jos mūsuose paprasčiausiai nebėra. Tą dalį pavadinti Žemaitijos dalimi nėra teisinga, nes jos teritorijoje gyveno ne žemaičiai, o sava tarme kalbantys lietuvininkai ir vokiečiai. Šiems savo gimtą kraštą ne savo valia palikus, jų vieton atsikėlė lietuviai iš visos Lietuvos - taigi, ir aukštaičiai, ir dzūkai, ir sūduviai, ir žemaičiai, liko šiek tiek ir autochtonų lietuvininkų. Visi jie šiandien sudaro naują bendruomenę, kurios negalima pavadinti žemaičiais.

Nepriklausomoje Lietuvoje yra gerbiama istorinė atmintis, branginamas išlikęs kultūros paveldas, rekonstruojami sunykę paminklai ar atstatomi sunaikintieji. Buvusios Mažosios Lietuvos dalyje šioje srityje irgi nuveikta ne tiek mažai. Nuoširdžiai stengiamasi daryti tai, kas primintų čia buvus istorinę Mažąją Lietuvą, kultūros sferoje besidarbuojantys žmonės stengiasi formuoti būtent šio krašto žmogaus tapatybės pojūtį, ugdyti prieraišumą tam kraštui ir pagarbą jo praeičiai. Tą darydami jie remiasi į tai, kas dar yra išlikę, įsiklauso į sugebėjusius išgyventi autochtonus , palaiko jų pastangas išlikti savimi. Regiono istorinio pavadinimo išlaikymas- tai pat vienas veiksnių, esmingai padedančių kraštui išlikti savitam, nepraradusiam istorinės atminties bei jos pagrindu kuriančiam šiandieninę kultūrą.

Vienareikšmiškai pasisakau – Mažosios Lietuvos vardui – būti!

Pagarbiai,

Vydūno draugijos garbės pirmininkas Vacys Bagdonavičius

*Vilnius,*

*2013 11 25*